ΓΡΑΠΤΗ ΕΡΩΤΗΣΗ P-0311/99

υποβολή: Eolo Parodi (PPE) προς την Επιτροπή

(10 Φεβρουαρίου 1999)

Θέμα: Αυτοκινητόδρομος "Εδιμβούργου-Παλέρμο" και η ολοκλήρωση της Α12

Η κατασκευή ενός τμήματος 180 χλμ. του αυτοκινητοδρόμου "Εδιμβούργου-Παλέρμο", ενός εκ των αξόνων Βορρά-Νότου στρατηγικής σημασίας για ολόκληρη την Ευρώπη, διεκόπη ανεξήγητα μεταξύ Rosignano και Civitavecchia (Ιταλία) προκαλώντας επί εθνικού και κοινοτικού επιπέδου μια συμφόρηση η οποία έχει αρνητικές συνέπειες για την οικονομική, κοινωνική και εμπορική ανάπτυξη του Alto Tirreno. Αρκεί να σκεφθεί κανείς τη διακίνηση εμπορευμάτων από και προς τους λιμένες και τα αεροδρόμια της ζώνης αυτής, την ισορροπία της οδικής κυκλοφορίας μεταξύ Βορρά και Νότου της Ιταλίας η οποία, εφόσον δεν ολοκληρωθεί αυτό το σημαντικό τμήμα του αυτοκινητοδρόμου, δεν μπορεί να πραγματοποιείται ομαλά παρά το γεγονός ότι ο αυτοκινητόδρομος Α1, άξονας ο οποίος επιτρέπει "παράκαμψη" της κυκλοφοριακής συμφόρησης στο Tirreno είναι εντελώς κεκορεσμένος (ιδίως μεταξύ της Μπολώνια και της Φλωρεντίας) και δεν είναι σε θέση να ανταποκριθεί στη ζήτηση.

Η ολοκλήρωση του Τιρινικού αυτοκινητοδρόμου Α12 μεταξύ Rosignano και Civitavecchia είναι ως εκ τούτου ζωτικής σημασίας για τη βέλτιση σύνδεση μεταξύ της Τιρινικής περιοχής και του κέντρου και του βορρά της Ευρώπης εξασφαλίζοντας τη λειτουργικότητα σημαντικών λιμενικών υποδομών (Γένοβα, La Spezia, Carrara, Civitavecchia) καθώς και αεροδρομικών υποδομών (Γένοβα, Piza, Grosseto και Fiumicino), ως και λύσεις στα προβλήματα οδικής κυκλοφορίας και χρήσεως του άξονα Μπολώνια-Φλωρεντίας.

Έχοντας υπόψη τα παραπάνω ερωτάται η Επιτροπή:

1. κατά πόσο θεωρεί βασικής σημασίας για την Ευρωπαϊκή Ένωση την ολοκλήρωση του αυτοκινητοδρόμου "Εδιμβούργου-Παλέρμο";

2. κατά πόσο θεωρεί ότι, στα πλαίσια της αναθεώρησης των διευρωπαϊκών δικτύων η ολοκλήρωση του τμήματος Rosignano και Civitavecchia πρέπει να περιλαμβάνεται μεταξύ των ευρωπαϊκών σχεδίων που έχουν προτεραιότητα;

3. κατά πόσο θεωρεί ότι και επί εθνικού επιπέδου θα πρέπει η κυβέρνηση να αναλάβει μια συγκεκριμένη δέσμευση ώστε να ολοκληρωθεί επιτέλους ο Α 12;

Απάντηση του κ. Kinnock εξ ονόματος της Επιτροπής

(16 Μαρτίου 1999)

1. Το οδικό σύστημα από το Εδιμβούργο στο Παλέρμο περιλήφθηκε στις κατευθυντήριες γραμμές για τα διευρωπαϊκά δίκτυα μεταφορών (ΤΕΝ-Τ) ως έργο κοινού ενδιαφέροντος σύμφωνα με το παράρτημα Ι της απόφασης αριθ. 1692/96/ΕΚ του Κοινοβουλίου και του Συμβουλίου της 23ης Ιουλίου 1996 περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών(1). Ιδίως το τμήμα μεταξύ Rossignano και Civitavecchia αναπαρίσταται ως σχεδιασμένος δρόμος και κατά συνέπεια θα μπορούσε να επωφεληθεί από την κοινοτική χρηματοοικονομική στήριξη κατόπιν αιτήσεως των εμπλεκόμενου κράτους μέλους.

2. Της αναθεώρησης των κατευθυντηρίων γραμμών για τα ΤΕΝ-Τ θα προηγηθεί έκθεση με τη μορφή Λευκού Βιβλίου που μεταξύ άλλων θα προσδιορίζει τους τρόπους με τους οποίους οι κατευθυντήριες γραμμές για τα ΤΕΝ-Τ θα μπορούσαν να μεταβληθούν. Κατά συνέπεια θα ήταν πρόωρο στο στάδιο αυτό να συναχθούν συμπεράσματα σχετικά με την ενημέρωση του καταλόγου των ειδικών έργων του παραρτήματος ΙΙΙ.

3. Τα κράτη μέλη είναι αρμόδια για την εφαρμογή των έργων κοινού ενδιαφέροντος που καθορίζονται από τις κατευθυντήριες γραμμές καθώς και για τον καθορισμό προτεραιοτήτων στα εθνικά τους σχέδια. Η τελική απόφαση για την αναβάθμιση του τμήματος Rossignano-Civitavecchia θα ληφθεί, κατά συνέπεια, από την ιταλική κυβέρνηση.

(1) ΕΕ L 228 της 9.9.1996.